
ประกาศเทศบาลตำบลบ้านเหลื่อม
เรื่อง  แผนพัฒนาท้องถิ่น ๔ ปี (พ.ศ. ๒๕๖๑ - ๒๕๖๔) ของเทศบาลตำบลบ้านเหลื่อม
***************************

ด้วยเทศบาลตำบลบ้านเหลื่อม  ได้ดำเนินการจัดทำแผนพัฒนาท้องถิ่น ๔ ปี (พ.ศ. ๒๕๖๑ - ๒๕๖๔)  ตามระเบียบกระทรวงมหาดไทย  ว่าด้วยการจัดทำแผนพัฒนาขององค์กรปกครองส่วนท้องถิ่น  พ.ศ. ๒๕๔๘  และระเบียบกระทรวงมหาดไทย  ว่าด้วยการจัดทำแผนพัฒนาขององค์กรปกครองส่วนท้องถิ่น  พ.ศ. ๒๕๕๙ (ฉบับที่ ๒) พ.ศ. ๒๕๕๙  เพื่อใช้เป็นกรอบในการจัดทำงบประมาณรายจ่ายประจำปี งบประมาณรายจ่ายเพิ่มเติม  และงบประมาณจากเงินสะสมในช่วงของแผนนี้  รวมทั้งวางแนวทางเพื่อให้มีการปฏิบัติให้บรรลุวัตถุประสงค์ตามโครงการพัฒนาที่กำหนดไว้ในแผนพัฒนาท้องถิ่นสี่ปี  โดยคณะกรรมการพัฒนาเทศบาลตำบลบ้านเหลื่อม  ได้พิจารณาเห็นชอบร่างแผนพัฒนาท้องถิ่น ๔ ปี (พ.ศ. ๒๕๖๑ - ๒๕๖๔) ในคราวประชุมเมื่อวันศุกร์ที่  ๒๘  ตุลาคม  ๒๕๕๙  ณ  หอประชุมอำเภอบ้านเหลื่อม (หลังเก่า)  ทั้งนี้  นายกเทศมนตรีตำบลบ้านเหลื่อมได้อนุมัติร่างแผนฯ ดังกล่าง  วันที่  ๓๑  ตุลาคม  ๒๕๕๙  เป็นที่เรียบร้อยแล้ว  โดยรายละเอียดหลักของแผนประกอบด้วย  วิสัยทัศน์  ประเด็นยุทธศาสตร์  เป้าประสงค์  ตัวชี้วัด ค่าเป้าหมาย และกลยุทธ์  โดยสอดคล้องกับ  แผนพัฒนาจังหวัด  ยุทธศาสตร์การพัมนาขององค์กรปกครองส่วนท้องถิ่นในเขตจังหวัด  แผนพัฒนาอำเภอ แผนพัฒนาตำบล แผนพัฒนาหมู่บ้าน  แผนชุมชน  อันมีลักษณะเป็นการกำหนดรายละเอียดแผนงาน  โครงการพัฒนา ที่จัดทำขึ้นสำหรับปีงบประมาณแต่ละปี  ซึ่งมีความต่อเนื่องและเป็นแผนก้าวหน้า  ประกอบด้วยยุทธศาสตร์จังหวัด  ๕  ยุทธศาสตร์  ยุทธศาสตร์การพัฒนาของ อปท. ในเขตจังหวัด  ๑๐  ยุทธศาสตร์  ยุทธศาสตร์เทศบาล  ๖  ยุทธศาสตร์  และแผนงาน  ๙  แผนงาน  
ดังนั้น  เพื่อให้การบริหารงานของเทศบาลเป็นไปอย่างมีประสิทธิภาพ  และสามารถนำแผนพัฒนาไปไช้ได้อย่างถูกต้อง  รวมทั้งให้หน่วยงานที่เกี่ยวข้องและประชาชนทั่วไปได้รับทราบ เทศบาลตำบลบ้านเหลื่อม  จึงประกาศใช้แผนพัฒนาท้องถิ่น ๔ ปี (พ.ศ.๒๕๖๑ - ๒๕๖๔)  ตามระเบียบดังกล่าว  (รายละเอียดตามแบบสรุป ผ.๐๗ ที่แนบท้ายประกาศนี้)   โดยสามารถขอดูหรือสอบถามเพิ่มเติมได้ที่  ศูนย์ข้อมูลข่าวสารของเทศบาลตำบลบ้านเหลื่อม  ณ  สำนักงานเทศบาลตำบลบ้านเหลื่อม  หมู่ที่ ๔  ตำบลบ้านเหลื่อม  อำเภอบ้านเหลื่อม  จังหวัดนครราชสีมา  โทรศัพท์ ๐๔๔ – ๓๘๗๑๕๕, ๐๔๔ – ๓๘๗๑๔๑   
จึงประกาศให้ทราบโดยทั่วกัน
ประกาศ  ณ  วันที่  ๓๑  ตุลาคม  พ.ศ. ๒๕๕๙
 (นายสมคิด  ฤาชา)
 นายกเทศมนตรีตำบลบ้านเหลื่อม
